สัมมนาวิชาการสถาบันเอเชียศึกษา ปี 2557
**“เอเชีย” หลากมิติ ความเปลี่ยนแปลงในก้าวย่างสหัสวรรษใหม่**วันที่ 23 ธันวาคม 2557 เวลา 8.00 – 16.00 น.
ณ ห้องประชุมจุมภฏ – พันธ์ทิพย์ ชั้น 4 อาคารประชาธิปก – รำไพพรรณี จุฬาลงกรณ์มหาวิทยาลัย

-----------------------------------------------------------------------

**1. ความมั่นคงทางสังคมของแรงงานย้ายถิ่นในวิถีเมือง**  **โดย คุณเปรมใจ วังศิริไพศาล เสนอข้อคิดเห็น โดย ดร.สราวุธ ไพฑูรย์พงษ์**

 ดร.สราวุธได้เสนอข้อคิดเห็นในเรื่องของความสอดคล้องของการศึกษาของเด็กต่างชาติกับการพัฒนากำลังคนในประเด็นที่เกี่ยวกับความมั่นคงทางสังคมโดยเน้นความมั่นคงด้านเศรษฐกิจ และในส่วนของการ ศึกษาเพื่อพัฒนากำลังคนคือ ให้การศึกษาเพื่อที่จะเรียนรู้และอยู่ร่วมกับสังคมได้ 2 ประเด็นนี้ไม่เหมือนกัน คำว่า “ผสมกลมกลืน” ในภาษาอังกฤษ จะใช้อยู่ 2 คำ คือ integration และ assimilation บ้างก็แปลว่า บูรณาการ ทั้งสองคำมีความแตกต่างกัน คำว่า integration หมายความว่าทั้งผู้ให้และผู้รับต้องเข้าหากัน ส่วนคำว่า assimilation หมายถึงว่าอีกฝ่ายหนึ่งพยายามปรับตัวเข้าหาอีกฝ่ายหนึ่ง

ที่น่าสนใจประเด็นแรก เรื่องเด็ก 3 สัญชาติในประเทศไทย เด็กต้องได้รับการศึกษา นโยบายการศึกษาจากศูนย์การเรียนรู้ของเด็กต่างชาติในประเทศไทยคือ ไทยมีการถอนข้อที่ 7 ของอนุสัญญาว่าด้วยเรื่องสิทธิเด็กเกี่ยวกับสิทธิที่จะได้รับการจดทะเบียนหลังแรกเกิด เพราะมีผลให้เด็กต่างชาติมีสิทธิเข้ารับการศึกษา เด็กต่างชาติที่เรียนอยู่ในโรงเรียนไทยศูนย์การเรียนรู้ของเด็กต่างชาติในสมุทรสาครมีอยู่ประมาณ 1,600 – 2,500 คน ประมาณ 1 ใน 4 เมื่อเทียบกับต่างชาติในพื้นที่ 6,000 – 8,000 คน และที่น่าสนใจอีกประเด็นก็คือ รูปแบบการศึกษาของเด็ก 3 สัญชาติในประเทศไทยและงบประมาณที่จัดสรร ดังนั้น ความมั่นคงทางสังคมคือ การ ศึกษาสำหรับเด็กต่างชาติเป็นสิ่งจำเป็นเพื่อเข้ากับสังคมได้อย่างสบายใจ เด็กได้เรียนรู้วัฒนธรรมของประเทศปลายทางและสามารถผสมกลมกลืนกับคนท้องถิ่นได้ง่าย การเข้าถึงการศึกษาโดยเฉพาะทางด้านภาษา นอก จากจะช่วยให้เด็กต่างชาติสื่อสารกับชุมชนได้แล้วยังช่วยให้เข้าใจในวัฒนธรรมที่แตกต่างกัน เรื่องการจัดการแรงงานต่างชาติของประเทศไทยหรือสิทธิการคุ้มครองทางกฎหมาย ที่สำคัญคือ แรงงานต้องเข้ามาอย่างถูก กฎหมายซึ่งก็จะได้รับสิทธิในการเข้าถึงการบริการสังคม อาทิ ประกันสังคม กองทุนทดแทนแรงงาน เป็นต้น การเจริญเติบโตทางเศรษฐกิจ แรงงานต่างด้าวมีส่วนช่วยให้ผลิตภัณฑ์มวลรวมหรือค่า GDP เพิ่มขึ้น 0.5 – 1.2 % คิดเป็นเงินประมาณ 150,000 ล้าน โดยมีแรงงานที่ออกสู่ตลาดประมาณปีละ 400,000 คน ข้อเท็จจริงที่ทำให้เด็กต่างด้าวไม่ได้รับสถานะทางกฎหมายหรือใบสูติบัตรที่เป็นหลักฐานประจำตัวเด็กเป็นเพราะพ่อแม่เป็นแรงงานที่ผิดกฎหมาย

**2. ยุทธศาสตร์การป้องกันและปราบปรามปัญหาการค้ามนุษย์ข้ามชาติในแรงงานประมงย้ายถิ่นในภูมิภาคอาเซียน โดย คุณอังคณา กมลเพ็ชร์ เสนอข้อคิดเห็น โดย ดร.ขวัญฤทัย ศิริพัฒนโกศล**

 ดร.ขวัญฤทัยเสนอข้อคิดเห็นเพิ่มเติมไว้ 2 ส่วนด้วยกัน ส่วนแรกว่าด้วยเรื่องปัญหาการค้ามนุษย์ซึ่งได้ รับความสนใจอย่างมากในช่วง 3-4 ปีที่ผ่านมา ปัญหาเกิดมาจากการขาดแคลนแรงงานซึ่งเป็นส่วนหนึ่งที่ทำให้เกิดการค้ามนุษย์ สาเหตุที่ทำให้เกิดการค้ามนุษย์ในภาคประมงเกิดจากการขาดแคลนในเรื่องของทรัพยากรและการกระทำความผิดด้านประมงทำให้ต้องไปทำประมงในที่ที่ไกลขึ้น ทุกอย่างแสดงให้เห็นถึง demand และsupply ในเรื่องของทรัพยากรประมง รวมทั้งเรื่องของการบริโภค ปัญหา migration และการค้ามนุษย์ โดยรากของปัญหาเกิดจากความไม่เท่าเทียม ไม่ว่าจะเป็นเรื่องการเข้าถึงทรัพยากร หรือแม้กระทั่งความเท่าเทียมกันระหว่างประเทศหนึ่งกับอีกประเทศหนึ่งก็ทำให้เกิดประเทศต้นทางและประเทศปลายทาง

เรื่องการป้องกันและปราบปรามการค้ามนุษย์ยังขาดความชัดเจน แม้จะมีการยอมรับในผลสะท้อนต่อการแก้ไขปัญหาการค้ามนุษย์ แต่ต้องมีมาตรการหลายๆ มาตรการด้วยกัน การคุ้มครองในเรื่องของการมีส่วนร่วมเป็นเรื่องที่สำคัญ ไม่ว่าจะเป็น ILO หรือกลไกอะไรต่างๆ ในระดับระหว่างประเทศ ที่สำคัญคือ ขาดสารัตถะหรือการอธิบายเพื่อที่จะให้มองเห็นภาพหรือตัวอย่างที่ชัดเจนซึ่งคนส่วนใหญ่กล่าวว่าแรงงานถูกบังคับ การค้ามนุษย์ แรงงานทาส ซึ่งมีคำจำกัดความที่แตกต่างกันในเรื่องของกฎหมาย และมีประวัติศาสตร์เรื่องนี้มายาวนาน ตั้งแต่ ปี 1926 เรื่องของ slavery conventions ต่างๆ มีที่มาที่ไป ก่อนจะมาเป็นเรื่องของการค้ามนุษย์ criminal justice ชี้ให้เห็นชัดเจนว่า การค้ามนุษย์คืออะไร เพื่อให้เกิดความเข้าใจในสังคมและป้องกันไม่ให้ความจริงถูกปิดเบือนได้ สิ่งที่เป็นองค์ประกอบของการกระทำความผิด trafficking law มี slaveryและ force labor ซึ่งไม่ใช่การค้ามนุษย์ แต่เป็นคนละเรื่องกัน เพราะเหยื่อที่ถูกแสวงหาผลประโยชน์ในเชิงแรงงานอาจจะเป็นการค้ามนุษย์หรือไม่ขึ้นอยู่กับองค์ประกอบ การค้ามนุษย์ประกอบด้วย 4Ps ที่ขาดไม่ได้คือการคุ้มครองผู้เสียหาย อีก 3Ps ก็ต้องอาศัยความร่วมมือทั้งในประเทศและระหว่างประเทศ ฝากข้อคิดไว้สำหรับผู้ที่ทำการศึกษาว่า 4Ps ยังไม่เพียงพอต่อยุทธศาสตร์ของการค้ามนุษย์ ควรกลับมาดูว่าสิ่งทำไปแล้วถูกหรือผิดหรือนำมาใช้ได้เพราะว่ากลไกอาเซียนกว้างมากแต่เราสามารถนำมาใช้ให้เกิดประสิทธิผลได้ หากเราได้วิพากษ์ ตัว model ที่ได้จัดตั้งเอาไว้ ซึ่งรัฐไม่ได้พูดถึงการบริหารจัดการเรื่องของการค้ามนุษย์ อยากให้เน้นที่เกี่ยวกับยุทธศาสตร์ของการป้องกันว่าเราจะคุ้มครองแรงงานโดยไม่ให้ตกเป็นเหยื่อการค้ามนุษย์ โดยให้เลือกหยิบยกในประเด็นที่เกี่ยวกับคน เพื่อให้เกิดความชัดเจนขึ้นมา

ดังนั้น จึงขอฝากในประเด็นที่เป็นคำจำกัดความ ยุทธศาสตร์ หรือ model ต้องชัดเจนว่าจะมีทิศทางอย่างไร นอกจากกลไกที่มีอยู่แล้ว สิ่งสำคัญคือ การขาดความร่วมมือ ซึ่งรัฐไม่เคยมีการเจรจาระหว่างนายจ้างกับลูกจ้าง ดังนั้น ปัญหาที่เกิดขึ้นต่างๆ จึงไม่ถูกสะท้อนออกมา สิ่งที่ต้องคำนึงถึงและมีความสำคัญต่อการกำหนดยุทธศาสตร์ คือ ภาคเอกชนที่มีบทบาทของบริษัทจัดหางานหรือนายหน้าจัดหางาน องค์กรนายจ้าง

**3. การขยายตัวของเสรีนิยมใหม่กับการเปลี่ยนผ่านทางการเมืองในพม่า โดย คุณณัฐพล ตันตระกูลทรัพย์ เสนอข้อคิดเห็น โดย ผศ.ดร.นฤมล ทับจุมพล**

 ผศ.ดร.นฤมล ได้เสนอข้อคิดเห็นว่า ข้อแรกเรื่องการตีความกำหนดนิยามของคำว่า เสรีนิยมใหม่ ซึ่งจะมีมากกว่าการลงทุนจากต่างประเทศคือ ตัวแปรจากการลงทุนจากต่างประเทศว่า มีผลอย่างไรกับการเปลี่ยนผ่านในพม่า เพราะเสรีนิยมใหม่มีองค์ประกอบมากกว่านี้ โดยหลักการเสรีนิยมใหม่ คือ ต้องการให้รัฐลดบทบาทเรื่องของสวัสดิการต่างๆ ไม่เน้นการแข่งขัน คิดว่าถ้าจะระบุว่าพม่ามีการเปิดเสรีทางการค้าจะเหมาะสมกว่า เพราะพม่าอนุญาตให้มีการค้าและการลงทุนมากกว่ากลุ่มทุนที่มีความสัมพันธ์อันดีกับรัฐบาล ซึ่งอันนี้ก็อยู่ระหว่างเลือกใช้คำระหว่างคำว่าเสรีนิยมใหม่หรือการลงทุนจากต่างประเทศ เวลาที่ดูเรื่องการลงทุนจากต่าง ประเทศต้องดูเรื่องของสัดส่วนของการลงทุนและเรื่องของการเปลี่ยนแปลงหลังการเลือกตั้งปี 2010 วิธีคิดคือ เราเอาอะไรเป็นหลัก เชื่อว่าการลงทุนจากต่างประเทศเป็นปัจจัยที่มีผลการเปลี่ยนแปลงต่อการเปลี่ยนผ่านทางการเมือง

 เรื่องที่สอง คือ เรื่องเนื้อหา การเปลี่ยนผ่านทางการเมืองของประเทศหรือแนวคิดเรื่อง Political Reform หรือ Economic Reform ของประธานาธิบดีเต็งเส่งและคณะมีผลต่อการออกกฎหมายแบบใหม่ๆ ทำให้รูปแบบการลงทุนจากต่างประเทศเปลี่ยนไป ขอเพิ่มเติมตรงที่รัฐบาลมีกฎหมาย และรูปแบบลักษณะ หรือรูปแบบของรัฐ แม้ว่าจะมีการเปลี่ยนผ่าน เปิดให้มีการลงทุนจากต่างประเทศ และมีข้อสงวนบางประการที่เป็นทิศทางของรัฐ 2 ส่วนนี้จะเป็นสิ่งที่อยู่ด้วยกัน มันส่งผลอย่างไรต่อการลงทุน สิ่งที่เห็นได้ชัดเจน คือ รัฐได้ออกกฎหมายหลายๆ ฉบับ เช่น กฎหมายสิ่งแวดล้อม กฎหมายการการเปิดพื้นที่ในเรื่องของสิทธิในทางด้านแรงงาน หรือกฎหมายเรื่องสิทธิเสรีภาพทางการเมือง ซึ่งขึ้นอยู่กับรัฐพม่ากำหนดในการเปลี่ยนผ่านอย่างไร มีการเปิดพื้นที่อย่างไร และมีผลอย่างไรต่อการลงทุนจากต่างประเทศ จากตัวอย่างเห็นได้ว่า มีหลายกลุ่มที่ได้รับอิทธิพลและมีผลต่อการเปลี่ยนผ่านตรงนี้ คิดว่าเป็นสิ่งที่น่าสนใจและเติมลงไปได้ โดยใช้กรอบทางการคิด 3 กลุ่มคือ (1) ภาครัฐ (2) ภาคธุรกิจ (3) ภาคประชาสังคม

ภาครัฐดูว่ารัฐมีการเปลี่ยนผ่านและเปิดพื้นที่การลงทุนแบบนี้และมีข้อสงวนแบบนี้ ธุรกิจต่างประเทศได้ประโยชน์อะไร ซึ่งเป็นกลุ่มธุรกิจที่ผลมาจากการเติบโตเป็นผลจากการเปิดเสรีทางการค้า ฉะนั้น การวิเคราะห์กลุ่มธุรกิจต่างๆ นั้น มีการเชื่อมโยงจากธุรกิจต่างประเทศ สิ่งหนึ่งที่ควรจะวิเคราะห์คือ กลุ่มเหล่านี้บางส่วนเป็นกลุ่มที่อยู่มากับรัฐบาลทหารพม่ามาก่อน เมื่อรัฐบาลกึ่งทหารกึ่งพลเรือนพม่าตัดสินใจเปิดเสรีทางการค้า ดังนั้น กลุ่มเหล่านี้ได้ประโยชน์อะไรและมีบทบาทหรือเข้ามามีส่วนร่วมอย่างไร ไม่ว่าจะเป็นการลงทุนทางเศรษฐกิจ ขอเสนอแนะว่า ควรมีการชี้ให้เห็นว่าลักษณะในอนาคตมันเปลี่ยนจากภาคการเกษตรเป็นภาคอุตสาหกรรมทั่วไป เช่น เสื้อผ้า ปูนซีเมนต์ ซึ่งไม่เฉพาะเรื่องการท่องเที่ยวและบริการ เนื่องจากการลงทุนในพม่าต้องมีการจดทะเบียนร่วม มีสัดส่วนการลงทุนแบบครึ่งๆ ในส่วนของภาคประชาสังคมจะอาศัยการเปลี่ยนผ่านทางการเมืองของพม่าในการเคลื่อนไหว ดังนั้น สิ่งที่รัฐพม่ากำลังเปลี่ยนผ่านก็คือ รัฐกำลังเปิดพื้นที่ นอกเหนือจากรัฐเปิดพื้นที่เสรีทางการค้า รัฐกำลังเปิดพื้นที่สาธารณะทางการเมืองบางระดับ ทำให้ประชาสังคมออกมาเคลื่อนไหว เห็นได้จากการเคลื่อนไหวที่ทวาย หรือการชุมนุมของผู้ใช้แรงงานในย่างกุ้ง แล้วรัฐมีการตอบสนอง ซึ่งตรงนี้รัฐต้องการแสดงให้เห็นว่ารัฐต้องการเปลี่ยนผ่านจากรัฐเผด็จการทหารไปสู่รัฐประชาธิปไตย จึงต้องให้มีการให้พื้นที่ประชาชน ขณะเดียวกัน พม่าต้องเผชิญกับความท้าทายเรื่องของการต้องการที่จะมีการลงทุนจากต่างประเทศมากขึ้นเพื่อช่วยฟื้นฟูทางเศรษฐกิจ และจากการเปลี่ยนผ่านทางการเมืองนี้ ภาคประชาสังคมอยู่ภายใต้แนวคิดเผด็จการทหารมาเป็นเวลานาน

ดังนั้นสิ่งที่น่าสนใจ คือ ทันทีที่พม่าเปิดประเทศ เกิดการเรียกร้องค่อนข้างมาก ซึ่งอยากให้อธิบายเพิ่มเติมว่าภาคประชาสังคมส่งผลอย่างไรในเชิงนโยบาย อาทิเช่น เรื่องค่าแรงขั้นต่ำ เรื่องแนวคิดเรื่องสิ่งแวดล้อมหรือกฎหมายสิ่งแวดล้อม และสิ่งที่ต้องคิดกันต่อไปว่าความขัดแย้งที่เกิดขึ้นระหว่างประชาชนกับทุนรูปแบบหรือกดดันต่อภาครัฐหรือไม่ เช่น เรื่องที่ประชาชนรู้สึกถูกละเมิดสิทธิเรื่องของสิ่งแวดล้อมหรือเรื่องของที่ดิน ฉะนั้น จึงอยู่ที่เราจะให้น้ำหนักในเรื่องใดก่อน

 **4. ชาตินิยมกับความรุนแรงในเอเชียตะวันออกเฉียงเหนือ โดย ดร.ทรายแก้ว ทิพากร
เสนอข้อคิดเห็น โดย ดร.ธีวินท์ สุพุทธิกุล**

 ดร.ธีวินท์ได้เสนอข้อคิดเห็นเพิ่มเติมเกี่ยวกับประเด็นการเกิดขึ้นของปัญหาเรื่องชาตินิยมที่กลายเป็นกระแสทั้งในภูมิภาคเอเชียตะวันออกเฉียงเหนือและในเอเชียตะวันออกเฉียงใต้ และเป็นสิ่งที่นักวิชาการให้ความสนใจและมองว่าเป็นปัจจัยสำคัญหรือมีส่วนผลักดันในการกำหนดนโยบายของรัฐ ขณะที่ภูมิภาคนี้กำลังเคลื่อนไปสู่การบูรณาการของภูมิภาค แต่กระแสเหล่านี้มักเกิดขึ้นควบคู่กันเพราะมีประเด็นของความขัดแย้ง ความบ้าคลั่ง ถูกมองในลักษณะเชิงลบ ซึ่งก่อให้เกิดความขัดแย้งและมีแนวโน้มทำให้เกิดความรุนแรง อาจหมายถึงการใช้กำลังอาวุธต่อสู้ แม้ในช่วงที่ผ่านมา นักวิชาการจะเน้นย้ำว่าไม่มีการต่อสู้กัน เป็นเรื่องของการใช้กำลังรบกันชัดเจน มีจุดที่ปะทุขึ้นมาเป็นความขัดแย้งมีอยู่มาก ไม่ว่าจะเป็นความขัดแย้งในหลายชาติในเอเชียตะวันออกเฉียงเหนือ เช่น จีนกับญี่ปุ่น เกาหลีใต้กับญี่ปุ่น ญี่ปุ่นกับรัสเซีย และรวมทั้งเกาหลีเหนือ เป็นประเทศที่มีปัญหาเรื่องของชาตินิยมและความขัดแย้งอยู่ เนื่องจากมีความเผด็จการ ดังนั้น ในการเรียกร้องความสนับสนุนของรัฐบาลที่ไม่สามารถจัดสรรอะไรให้กับประชาชนได้มาก รัฐบาลจึงพยายามสร้างความชอบธรรมโดยเน้นเรื่องของชาตินิยมว่าต้องรักชาติ เป็นอันหนึ่งอันเดียวกันและต้องมีศัตรูร่วมกัน โดยดำเนินการควบคู่ไปกับการมองต่างชาติหรือข้างนอกว่าไม่ปลอดภัยหรือมีภัยคุกคามอยู่

 สิ่งที่อยากจะให้เพิ่มลึกลงไป คือ เรื่องของชาตินิยมที่เกิดในประเทศต่างๆ เช่น เวลาที่พูดถึงเรื่องชาตินิยม ต้องให้คำนิยามในความหมายมักจะมีรูปแบบแตกต่างกันออกไป ขึ้นอยู่ที่การวิจัยเราออกมาในแนวไหน ชาตินิยมอาจหมายถึง ความรู้สึกนึกคิด ขึ้นอยู่ที่เราต้องการสะท้อนความรู้สึกนึกคิดนี้โดยอาศัยหลักฐาน หรือ ข้อมูลสนับสนุนอะไร หรือ คำว่าชาตินิยม อาจหมายถึง นโยบายของรัฐ เช่น รัฐออกนโยบายที่จะส่งเสริมความเป็นอันหนึ่งอันเดียวกัน เน้นเรื่องประวัติศาสตร์ ความเป็นอยู่ร่วมกัน ความทุกข์ยากในอดีต หรือชาตินิยมอาจไม่หมายถึงรัฐเสมอไป แต่อาจหมายถึงกลุ่มที่ได้ผลประโยชน์ในสังคม เช่น กลุ่มอนุรักษ์นิยม กลุ่มฝ่ายขวาที่เน้นย้ำในความแข็งแกร่งของชาติ เน้นย้ำเกียรติภูมิ ศักดิ์ศรีของชาติ เท่ากับว่าขึ้นอยู่กับว่าเราต้องการเอาอะไรเป็นหลักเพื่อทำให้งานเกิดการ focus มากยิ่งขึ้น

 ไม่ได้มองว่าชาตินิยมเป็นความต่อเนื่องมาจากอดีต แต่มองว่าเป็นความพยายามที่จะดึงเรื่องราวในอดีต ไม่ว่าจะเป็นความทุกข์ยากในอดีต เป็นชาติที่ถูกข่มเหงแล้วสามารถผ่านจุดนั้นมาได้กลายเป็นประเทศที่เจริญ ซึ่งมีหลายประเทศในภูมิภาคนี้ เป็นเครื่องมือในประเด็นทางการเมืองมากกว่าการมองว่าสืบเนื่องจากอดีต เห็นได้ว่าชาตินิยมทำให้เกิด ในขณะเดียวกันความขัดแย้งก็ส่งผลให้เกิดชาตินิยมเพิ่มขึ้นได้เหมือนกัน เป็นวงจรอุบาทว์ กล่าวคือ รัฐต้องพยายามสร้างความรู้สึกความเป็นชาติร่วมกัน ความเป็นอันหนึ่งอันเดียวกัน ความรู้สึกในการรักชาติบ้านเกิด หรือ Patriotisms เห็นได้จากประเทศจีนและญี่ปุ่น เช่น มีบทเรียนหรือการเรียนการสอนให้ประชาชนรักชาติมากยิ่งขึ้น ดังนั้นประเทศเหล่านี้นอกจากจะมีการเตรียมทางด้านทหารแล้ว ยังมีการเตรียมพร้อมในเรื่องของความรู้สึกของประชาชนสู้เพื่อชาติด้วย เมื่อเวลาที่ประเทศเกิดสถานการณ์วิกฤตินำไปสู่ ทำให้ประชาชนเกิดความรู้สึกต้องแข็งกร้าวกับศัตรูกับภัยคุกคามภายนอก กลายเป็นว่าหากรัฐบาลต้องการใช้แนวทางที่ประนีประนอมกับชาติอื่น เช่น เรื่องข้อพิพาทดินแดน รัฐบาลแก้ไขปัญหาด้วยวิธีการเจรจา ประชาชนอาจเกิดความรู้สึกว่าอ่อนแอกับชาติอื่น ด้วยเหตุนี้จึงนำไปสู่การใช้แนวทางที่แข็งกร้าว ก้าวร้าว จนเกิดการใช้กำลังในการต่อสู้กัน

 แนวคิดเรื่องชาตินิยมในเวลานี้ มองได้หลายประเด็นด้วยกัน เช่น เกิดจากสิ่งแวดล้อมทางด้านความมั่นคงเปลี่ยนไป เห็นได้ชัดจากการผงาดขึ้นมาของจีนทำให้โครงสร้างด้านความมั่นคงในภูมิภาคเอเชียตะวันออกเฉียงเหนือเปลี่ยนไปอย่างชัดเจน ในหลายๆ ประเทศเริ่มไม่ไว้วางใจจีนและมองว่าควรมีการเตรียมตัว จึงนำไปสู่การส่งเสริมให้มี Patriotisms ขึ้นมา แต่ขณะเดียวกัน Nationalism อาจเกิดจากเรื่องภายในประเทศตัวเองได้ เมื่อต้องการให้เกิดการเบี่ยงประเด็น เกิดปัญหาในประเทศ ปัญหาทางเศรษฐกิจ รัฐจึงสร้างแนวคิดช่วยเหลือกัน มองประโยชน์ส่วนร่วมเป็นหลัก เป็นต้น Nationalism มีความลื่นไหลและยากที่จะกำหนดได้ สิ่งต่างๆ มันสะท้อนออกมาในลักษณะของพฤติกรรมหรือกิจกรรมในสังคม คิดว่าชาตินิยมมีลักษณะเป็นเชิงบวกคือ นำไปสู่ความหวาดกลัวต่อต่างชาติ กรณีที่สังคมเริ่มเกิดความแตกแยกทั้งเรื่องทางการเมือง อุดมการณ์ ความเหลื่อมล้ำทางเศรษฐกิจ ก็สามารถรวมผู้คนเข้าด้วยกันได้ ขณะเดียวกันในระดับระหว่างประเทศ นำไปสู่บทบาทในเชิงบวกระหว่างประเทศ ความภูมิใจในชาติ ซึ่งจะโยงในเรื่องของ Internationalism คือความรู้สึกอยากที่จะสนใจหรือมีส่วนร่วมกับนานาชาติเพื่อนำไปสู่การขยับสถานะต่อนานาประเทศได้ ดังนั้นประเด็นเรื่องชาตินิยมไม่จำเป็นที่จะต้องเป็นข้อเสียเสมอไปขึ้นอยู่กับประเด็นของสังคม แล้วแต่ว่าจะมีการตีความแบบไหน

**5. รัฐประหาร 2557: พลังเก่าในรูปลักษณ์ใหม่ โดย คุณอุกฤษฏ์ ปัทมานันท์ เสนอข้อคิดเห็น โดย รศ.ดร.ฉันทนา หวันแก้ว**

 รศ.ดร.ฉันทนาได้เสนอข้อคิดเห็นเพิ่มเติมว่า เรื่องของรัฐประหารยุคปัจจุบันในสังคมไทย ที่เกิดในปี 2006 และปี 2014 มีความเกี่ยวเนื่องกันหรือไม่ และเราจะจัดตำแหน่งการเมืองไทยเข้าไปอยู่ในเรื่องการเปลี่ยนแปลงทางการเมืองเชิงทฤษฏีได้อย่างไร สิ่งที่เกิดขึ้นในการเมืองไทยมีนัยยะต่อความเข้าใจในเรื่องการเปลี่ยนแปลงทางการเมือง ตลอดจนพัฒนาการทางการเมืองโดยรวม

 ประเด็นแรก รัฐประหารยุคปัจจุบันในสังคมไทยที่เกิดขึ้นมีลักษณะคล้ายๆ กันคือ ทหารสามารถที่จะใช้อำนาจในการที่จะกำกับการเมืองไทยได้ ซึ่งเห็นด้วยในข้อสังเกตที่ว่า รัฐประหารไม่ใช่มาเพื่อปกป้องประชาธิปไตยหรือมาแก้ไขข้อที่ขัดแย้ง แท้ที่จริง อาจเป็นการแข่งขันทางการเมืองและขจัดฝ่ายตรงข้ามและมองว่า รัฐประหารทั้งสองครั้งสัมพันธ์กันตรงที่มันเป็นความขัดแย้งอันเดียวกัน แต่แตกต่างกันตรงที่คณะรัฐประหารเป็นบุคคลที่มีส่วนกำหนดมีไม่กี่คน การคัดเลือกคนเป็นไปอย่างระมัดระวังและจำกัด และอีกส่วนหนึ่ง คือ เรื่องของความสัมพันธ์ของกองทัพกับสถาบันพระมหากษัตริย์ ซึ่งยังไม่จบ แม้ต่อไป เรามีการเลือกตั้งหลังจากนี้ เราคงต้องรอดูกติกาทางการเมืองจะออกมาและสัญญาประชาคมใหม่ แล้วเหตุการณ์และวิกฤติทางการเมืองนี้จะทำให้สังคมตั้งตัวได้หรือเปล่า สิ่งที่ชัดเจนในที่มาของการรัฐประหาร ซึ่งอาจจะสัมพันธ์กับความเปลี่ยนแปลง ทิศทางความเปลี่ยนแปลงทางการเมืองก็คือ ความจงรักภักดี ประเด็นนี้มีนัยยะสำคัญ เป็นตัวที่กำหนดว่าทิศทางการเมืองจะเป็นอย่างไร แต่คิดว่าเรื่องนี้มีน้ำหนักและฐานะในการกำหนดทิศทางทางการเมืองได้ ในกรณีของสังคมไทยเป็นความขัดแย้งที่แบ่งแยกคนออกเป็น 2 ฝ่ายอย่างชัดเจน แบ่งลักษณะแนวนอนมากกว่าแนวตั้ง ซึ่งไม่ได้เป็นการแบ่งระหว่างรัฐบาลกับกบฏ แต่แบ่งตามความเห็นที่แบ่งแยกทางสังคมออกเป็น 2 ฝ่าย แม้จะมีการบอกว่าชนชั้นกลางเป็นกลุ่มที่จะออกมาปกป้องประชาธิปไตย แต่จากข้อมูลเชิงประจักษ์นั้นอาจจะยังไม่ชัดเจน หากจะกล่าวว่าเป็นกลุ่มยุทธศาสตร์ทางการเมืองซึ่งรวมทั้งชนชั้นกลางระดับล่างและระดับบนน่าจะชัดเจนกว่า

 ในการอธิบายความหมายของ รัฐประหาร ซึ่งไม่ได้มีที่มาจากกองทัพหรือผู้ทำรัฐประหาร แต่เป็นการอธิบายรัฐประหารจากมวลชน อาจจะบอกว่าแนวคิดเรื่องทหารมายึดอำนาจแท้จริงไม่ได้อยู่ในกองทัพแต่มันอยู่ในสังคม ทั้งปี 2006 และ 2014 เห็นได้จากปฏิกิริยาการสนับสนุนการรัฐประหารและการต่อต้านนั้นเกิดขึ้นพอๆ กัน ซึ่งมีทั้ง 2 ส่วนต่างจากในหลายๆ ที่ที่เป็นประชาธิปไตย ดังนั้น ในสังคมไทยแล้วมันเกิดความพิเศษในบางอย่าง คิดว่าถ้าพูดถึงคำว่าปี 2475 เป็นการเปลี่ยนผ่านทางการเมืองจากรูปแบบทางการเมืองแบบประเพณีไปสู่ความทันสมัย ซึ่งเราเชื่อว่าปี 2475 เป็นจุดเปลี่ยนผ่านที่สำคัญ แต่แท้ที่จริงแล้วมันเป็นเพียงแค่จุดเริ่มต้น เพราะสังคมไทยมีลักษณะของความจงรักภักดีในระบอบประชาธิปไตย สังคมไทยอยู่ในช่วงเปลี่ยนผ่าน Political Modernization จะเห็นแต่เชิงสถาบัน เชิงองค์กร เชิงการจัดกระบวนการ การเลือกตั้งอะไรต่างๆ แต่การแสดงออกหรือจุดยืนทางการเมืองที่มากขนาดนี้ ซึ่งเป็นการร่วมมือระหว่างขบวนการทั้งภาคประชาชน พรรคการเมือง ซึ่งไม่เคยเกิดขึ้นในธุรกิจการเมืองไทยในอดีต การรวมตัวเช่นนี้อาจสื่อถึงความหมายอะไรบางอย่าง

แล้วประเด็นที่อ่อนไหวทางการเมืองก็คือ เรื่องของความจงรักภักดี ระดับของการเปลี่ยนผ่าน มีโจทย์อยู่ 2 ส่วน โจทย์แรกคือความเหลื่อมล้ำ ซึ่งเป็นวาทกรรมที่ทั้งสองฝ่ายใช้เหมือนกัน และสิ่งนี้เป็นประเด็นร่วม คือ มีการพูดถึงความยุติธรรม ความเหลื่อมล้ำ โจทย์ในระดับล่างต้องการเปลี่ยนแปลง ซึ่งระบบการเมืองเป็นประชาธิปไตย แต่มีโจทย์อีกระดับคือ ระดับบน เรื่องของความจงรักภักดี ซึ่งทำให้คนลังเลว่าจะสนับสนุนแนวทางไหนดีเพื่อแก้ไขปัญหาความเลื่อมล้ำและความยุติธรรม และต้องมีการพูดถึงสัญญาประชาคม คือ การอยู่ร่วมกันว่าจะเอาอย่างไร น้ำหนักของสถาบันทางการเมืองหลักๆ ซึ่งขึ้นอยู่สถานการณ์การเปลี่ยนแปลง แต่คิดว่าจากนี้ทหารจะอยู่อย่างไรในทางการเมือง สถาบันพระมหากษัตริย์จะอยู่อย่างไรในระบบการเมือง โจทย์ที่ทางฝ่ายคณะรัฐประหารให้เราคิดในกรอบในการปฏิรูปการเมืองนั้นไปถึงตรงนั้นหรือไม่ รัฐประหารหมายถึงความถดถอยในประเด็นทางการเมือง หรือเป็นการถดถอยในประเด็นทางประชาธิปไตย แล้วทิศทางของรัฐธรรมนูญมีทิศทางอย่างไร หากประเมินจากสถานการณ์ดูจากผู้คนประเด็นความถดถอยนี้น่าจะเกิดขึ้นแค่ชั่วคราว แล้วสมมติว่าการเปลี่ยนแปลงหรือการจัดการทางการเมืองนั้นถดถอยจริงๆ โดยมีเงื่อนไขที่ยอมรับสิทธิเสรีภาพของประชาชนคิดว่าต้องมีการต่อต้านเกิดขึ้น คนจำนวนมากพยายามอดทน สังเกตได้ว่าความอดทนมีขีดจำกัด เห็นได้จากกรณีพระราชบัญญัตินิรโทษกรรม แสดงว่าคนทนไม่ได้ และเห็นว่ามีความไม่ชอบมาพากล ที่จะทำให้ดึงกลับไปสู่รัฐบาลอำนาจนิยมใหม่ คิดว่ามีแรงต้านพอสมควร และก็ขึ้นอยู่กับการปฏิรูปนี้จะออกมาอย่างไร

**6. สื่อออนไลน์ในกัมพูชา โดย คุณวินิสสา อุชชิน เสนอข้อคิดเห็น โดย คุณวัชรินทร์ ยงศิริ**

 คุณวัชรินทร์เสนอข้อคิดเห็นว่า สื่อออนไลน์ได้เปลี่ยนประวัติศาสตร์การเมืองของกัมพูชาไปอย่างรวดเร็ว เพราะการแข่งขันทางการเมืองได้มีการหยิบสื่อออนไลน์มาใช้ในการเลือกตั้งในปี 2013 ซึ่งได้มีการพูดถึงบทบาทการควบคุมสื่อของรัฐบาล แต่ทำไม่ได้ในสื่อออนไลน์ โดยรัฐบาลคุมสื่อหลักๆ คือ หนังสือพิมพ์ วิทยุ และโทรทัศน์

 สื่อออนไลน์เกิดขึ้นได้อย่างรวดเร็วเพราะมีพื้นฐานมาจากโทรศัพท์เคลื่อนที่ เนื่องจากกัมพูชาผ่านสงครามมาร่วม 30 ปี การที่จะพัฒนาโทรศัพท์พื้นฐานหรือโทรศัพท์บ้านนั้น รัฐบาลไม่มีงบประมาณจึงเป็นเหตุให้บริษัทต่างชาติสามารถเข้าไปลงทุนแข่งขันกันมากมาย จึงมีการพัฒนาไปอย่างรวดเร็ว จากโทรศัพท์มือถือไปสู่ social media ซึ่งมีทั้ง Facebook Youtube ทำให้ประชาชนชาวกัมพูชาเข้าถึงสื่อได้อย่างรวดเร็วมาก และเห็นได้จากการลงทะเบียนหมายเลขโทรศัพท์ถึง 20 ล้านเลขหมาย ขณะที่กัมพูชามีประชากรเพียงแค่ 14.7 ล้านหรือประมาณ 15 ล้านคนเท่านั้น ดังนั้น หนึ่งคนจึงมีโทรศัพท์มือถือมากกว่า 1 เครื่อง และอาจเป็นเพราะการส่งเสริมการขาย เช่น แจกซิมฟรี แสดงให้เห็นว่า การเข้าถึงสื่อในเบื้องต้นของคนกัมพูชาเป็นไปอย่างรวดเร็วและมีประสิทธิภาพกว่าคนไทย ในปี 2008 มีการเลือกตั้งในกัมพูชา พรรคการเมืองหาเสียงโดยการสร้างกระแสรักชาติ คนกัมพูชาใช้มือถือส่งข้อความต่อต้านสินค้าประเทศไทยสาเหตุมาจากปัญหามรดกโลกเป็นผลทำให้การส่งออกของไทยลดลง

 ในประเด็นบทบาทของสื่อออนไลน์มีผลต่อพลวัตรทางการเมืองกัมพูชาโดยมีผลและกระบวนการของการปฏิรูปการเลือกตั้ง ในปี 2014 มีการจัดตั้งคณะกรรมการการเลือกตั้งครั้งใหม่ขึ้นปฏิรูปการเลือกตั้ง ส่วนสิ่งที่ควรเพิ่มเป็นเรื่องของประเด็นที่เป็นปัญหาเพื่อความสมบูรณ์ของเนื้อหาว่าปัญหาทางเศรษฐกิจ สังคมที่เป็นผลให้ประชาชนใช้สื่อออนไลน์ต่อต้านรัฐบาล หรือการที่ประชาชนให้สื่อออนไลน์ในการต่อต้านพรรค CPP เพราะเบื่อหน่ายและต้องการเปลี่ยนพรรคที่จะบริหารประเทศ ขอให้เพิ่มปัจจัยสื่อภายนอกที่ส่งผลหรือที่มีอิทธิพลต่อสื่อออนไลน์ของกัมพูชาที่ทำให้ประชาชนเข้าถึงสื่อต่างประเทศจนเกิดการเลียนแบบ เช่น กรณีของ Arab spring จนเป็นเหตุให้เกิดการต่อต้านในประชาชนกัมพูชาซึ่งเรียกว่า Jasmine Spring มีการแสดงความคิดเห็นวิพากษ์วิจารณ์รัฐบาล ซึ่งเป็นการเลียนแบบสื่อออนไลน์จากต่างประเทศ

 ความต้องการของประชาชน คือ ต้องการให้มีการพัฒนาให้เท่าเทียมกับนานาอารยประเทศซึ่งคิดว่าเป็นไปได้ยาก

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*